王令
谢束丈见赠
贱生不自辰，亲没身孤零。
家无一棱田，不得农以耕。
巧智不迨人，工贾难自名。
妄来觑文字，朱墨纷纵横。
合穷心狂高，不肯束世程。
揭欲望孔孟，今昔相招迎。
去古远莫到，复今难回行。
穷步匍匐归，失虎犬不成。
颠倒尘土中，甚若鱼噞羹。
祖死不反骨，姊寡归携甥。
苍黄无为谋，叹慨私失声。
叩头屋厦借，解衣锅盖赓。
甔石固莫致，升掬犹时营。
学左世共笑，身贱人交轻。
父戒子勿效，妻引夫无朋。
妄承西来招，喜色转以騂。
非惟迹脱死，始有心期生。
儿童相回环，朋友推弟兄。
有问多无对，新闻多惭惊。
自羞陋浅人，偷窃幸未黥。
风窗敞清虚，饱腹摩膨脝。
睡足起有书，案几交堆盈。
自喜主人仁，不我贤而惸。
新诗重来贶，褒扬借光荣。
何以示相谢，心铭踰血盟。